Babelscape/SREDFM huggingface dataset:
Αρχαιολογικό Μουσείο Πάτρας

Το Αρχαιολογικό Μουσείο Πάτρας είναι μουσείο στην Πάτρα που επικεντρώνεται στην έκθεση διαφόρων αρχαιολογικών ευρημάτων, από τη Μυκηναϊκή μέχρι και την Ύστερη Ρωμαϊκή εποχή, που ανακαλύφθηκαν στην ευρύτερη περιοχή της Αχαΐας.
Πέριμος

Στην ελληνική μυθολογία με το όνομα Πέριμος είναι γνωστός ένας Τρώας πολεμιστής του Τρωικού Πολέμου, γιος του Μέγη («Μεγάδης»). Ο Πέριμος σκοτώθηκε στον πόλεμο αυτό μαζί με άλλους οκτώ Τρώες από τον Πάτροκλο, την ημέρα του θανάτου του τελευταίου. Ο Πέριμος αναφέρεται στην "Ιλιάδα" του Ομήρου (ραψωδία Π, στίχος 695), στη σκηνή του θανάτου του.
Πετεώς

Στην ελληνική μυθολογία με το όνομα Πετεώς είναι γνωστός ο πατέρας του Μενεσθέα, του αρχηγού των Αθηναίων στον Τρωικό Πόλεμο. Με τη σειρά του ο Πετεώς ήταν γιος του Ορνέα και εγγονός του Ερεχθέα, μυθικού ήρωα και βασιλιά των Αθηνών.
Ο Πετεώς εκδιώχθηκε από τον Αιγέα όταν διεκδίκησε το Βασίλειο των Αθηνών και εγκαταστάθηκε στη Φωκίδα μαζί με πολλούς Αθηναίους ιδρύοντας την πόλη Στείριδα. Ο Πετεώς αναφέρεται σε τρεις διαφορετικές ραψωδίες της "Ιλιάδας" (ραψωδία Β, στίχος 552, Μ 331 και Ν 690), πάντα σε σχέση με τον γιο του.
Κεσσάνη

Η Κεσσάνη ή Κεσσάνι (τουρκικά: "Keşan") είναι πόλη της Τουρκίας στην Ανατολική Θράκη. Αποτελεί σπουδαίο συγκοινωνιακό κόμβο από Εντιρνέ (Αδριανούπολη) και Ουζούν Κιοπρού (Μακρά Γέφυρα) προς Καλλίπολη και από Τεκιρντάγ (Ραιδεστό) προς την Ελλάδα.
Περιμήδης

Στην ελληνική μυθολογία με το όνομα Περιμήδης (που ετυμολογικώς σημαίνει «πανούργος») είναι γνωστά τα παρακάτω επτά πρόσωπα:
# Πιστός σύντροφος του Οδυσσέα, που αναφέρεται στην "Οδύσσεια" (ραψωδία λ, στίχος 23) μαζί με τον Ευρύλοχο να κρατούν τα σφαχτά για μια θυσία.
# Ο πατέρας του Σχεδίου από τη Φωκίδα, αναφερόμενος στην "Ιλιάδα" (Ο 515).
# Γιος του Ευρυσθέα και της Αντιμάχης. Αυτός ο Περιμήδης κατά μία εκδοχή σκοτώθηκε από τους Αθηναίους στον πόλεμο του Ευρυσθέα κατά των Αθηνών. Σύμφωνα όμως με άλλη εκδοχή σφάχτηκε από τον Ηρακλή όταν σε ένα συμπόσιο για τον εορτασμό της ολοκληρώσεως των Δώδεκα άθλων του τού σέρβιραν μικρότερη μερίδα κρέατος από αυτές που έβαλαν στον εαυτό τους.
# Μνηστήρας της Πηνελόπης, καταγόμενος από τη Σάμη.
# Κένταυρος, γιος του Πευκέως, που πολέμησε κατά των Λαπιθών.
# Τρώας πολεμιστής του Τρωικού Πολέμου που σκοτώθηκε σε αυτόν από τον Νεοπτόλεμο.
# Αοιδός από το Άργος, που αναφέρεται (στα σχόλια στην "Οδύσσεια") ότι είχε πολλούς μαθητές.
Κλουμπ Ατλέτικο Ουρακάν

Η Κλουμπ Ατλέτικο Ουρακάν (Club Atlético Huracán) είναι αθλητικό σωματείο της Αργεντινής. Εδρεύει στο Πάρκε Πατρίσιος, νότιο προάστιο του Μπουένος Άιρες, και είναι γνωστό κυρίως για την ποδοσφαιρική του ομάδα.

Επίσημη ημερομηνία ίδρυσης του συλλόγου θεωρείται η 1η Νοεμβρίου 1908 και το όνομά του προέρχεται από τον Ουρακάν, θεό της μυθολογίας των Μάγια, που σημαίνει επίσης "τυφώνας" στα ισπανικά. Οι οπαδοί του φέρουν το προσωνύμιο «Αποτεφρωτές» (Quemeros), επειδή παλιά στο Πάρκε Πατρίσιος βρισκόταν μια χωματερή για καύση αποριμμάτων. Αποκαλούνται επίσης "Αερόστατα" λόγω του συμβόλου της ομάδας.
Πήδαιος

Στην ελληνική μυθολογία με το όνομα Πήδαιος είναι γνωστός ένας Τρώας πολεμιστής του Τρωικού Πολέμου, νόθος γιος του Αντήνορα («Αντηνορίδης»). Ο Πήδαιος σκοτώθηκε στον πόλεμο αυτό από τον Μέγη: ο Μέγης τον χτύπησε από κοντά στο πίσω μέρος του κεφαλιού με ακονισμένη λόγχη, που το διαπέρασε και του απέκοψε τη γλώσσα ξεπροβάλλοντας ανάμεσα στα δόντια. Ο Πήδαιος αναφέρεται στην "Ιλιάδα" (ραψωδία Ε, στίχος 69), μόνο στη σκηνή του θανάτου του.
Πηλεγόνας

Στην ελληνική μυθολογία με το όνομα Πηλεγόνας (Πηλεγών) είναι ένας γνωστός Παίονας, γιος του ποτάμιου θεού Αξιού και της Νύμφης ή πριγκήπισσας της Πιερίας Περιβοίας. Ο Πηλεγόνας ήταν ο πατέρας του Αστεροπαίου, ο οποίος πολέμησε και σκοτώθηκε στον Τρωικό Πόλεμο. Για τον λόγο αυτό, ο Πηλεγών αναφέρεται στην "Ιλιάδα" (ραψωδία Φ, στίχοι 141, 158), όπου χαρακτηρίζεται ως «περίφημος κονταριστής» (μετάφρ. Ι. Πολυλά).
Ευθύτονο

thumb|right|250px|Ευθύτονος καταπέλτης (σχέδιο ανακατασκευής)
thumb|right|250px|Σύγχρονη ανακατασκευή ευθύτονου καταπέλτη
Ο ευθύτονος καταπέλτης ήταν πολεμική καταπελτική μηχανή των αρχαίων Ελλήνων.
Αλέκος Αλεξιάδης

Ο Αλέκος Αλεξιάδης (Θεσσαλονίκη, 3 Σεπτεμβρίου 1945) είναι Έλληνας πρώην διεθνής ποδοσφαιριστής, ο οποίος αγωνιζόταν ως επιθετικός. Η καταγωγή του είναι από τη Νεάπολη Κοζάνης.
Α.Ο.Χ. Υμηττός

Ο Α.Ο.Χ. Υμηττός Κηφισιάς (Hockey Club Imittos - Field hockey in Greece) είναι ένας από τους πιο παλαιούς και πετυχημένους συλλόγους χόκεϊ επί χόρτου στην Ελλάδα με πολλά πρωταθλήματα και κύπελλα Ελλάδος σε όλες τις κατηγορίες. Σημαντικότερες επιτυχίες του συλλόγου αποτελούν η κατέκτηση της πρώτης θέσης στο Πανευρωπαϊκό Πρωτάθλημα "Challenge ΙΙ" το 2007 καθώς και η στέψη Πρωταθλητών Ελλάδος την ίδια χρονιά σε Άνδρες και Γυναίκες το 2010.
Χρηματιστήριο

Ως Χρηματιστήριο εννοούμε την οργανωμένη αγορά, η οποία συνήθως είναι επίσημα αναγνωρισμένη από το κράτος, όπου συναντώνται οι ενδιαφερόμενοι για την διενέργεια αγοροπωλησιών κινητών αξιών (όπως μερίδια κεφαλαίου ανωνύμων εταιρειών (μετοχές), τραπεζικά, κρατικά ή άλλα ομόλογα) ή/και εμπορευμάτων.Τα χρηματιστήρια αποτελούν ιδιόμορφες αγορές με την έννοια της ταυτόχρονης συνάντησης της προσφοράς και της ζήτησης. Αποτελούν οικονομικό θεσμό που κατά κανόνα αναγνωρίζεται από τα κράτη όπου λειτουργούν και η πλειονότητα τους με νομοθετικά και διοικητικά μέτρα καθορίζουν το πλαίσιο μέσα στο οποίο διαμορφώνονται οι αγορές και θεσπίζουν τις προϋποθέσεις και τους όρους λειτουργίας τους. Τα χρηματιστήρια διακρίνονται σε Αξιών, Εμπορευμάτων και Ναύλων.
Κλουμπ Ατλέτικο Ιντεπεντιέντε

μικρογραφία|
Η Κλουμπ Ατλέτικο Ιντεπεντιέντε (ισπανικά: "Club Atlético Independiente") είναι αθλητικό σωματείο της Αργεντινής. Εδρεύει στην πόλη Αβεγιανέδα, επίνειο του Μπουένος Άιρες. Ο σύλλογος είναι γνωστός κυρίως για την ποδοσφαιρική του ομάδα, πολυνίκη του Κόπα Λιμπερταδόρες με 7 κατακτήσεις. Η Ιντεπεντιέντε με 18 διεθνείς, αναγνωρισμένους τίτλους ισοβαθμεί με την ιταλική Μίλαν και την συμπατριώτισσα Μπόκα Τζούνιορς. 

Η Ιντεπεντιέντε, που σημαίνει "Ανεξάρτητη", ξεκίνησε από κάποιους νεαρούς εργαζόμενους του καταστήματος "A la Ciudad de Londres", οι οποίοι δε μπορούσαν να παίξουν στην ομάδα της εταιρείας. Ίδρυσαν έτσι κρυφά δική τους ομάδα, ανεξάρτητη από την ομάδα των «μεγάλων», την Πρωτοχρονιά του 1904. Πρώτο χρώμα τους ήταν το λευκό, αλλά το άλλαξαν σε κόκκινο τρία χρόνια αργότερα, όταν είδαν την εμφάνιση της αγγλικής Νότιγχαμ Φόρεστ. Ο πρόεδρος του συλλόγου θεώρησε ότι με τέτοιες στολές οι παίκτες θα ήταν σαν "κόκκινοι διάβολοι" (diablos rojos), χαρακτηρισμός που έμεινε ως προσωνύμιο.

Τα τελευταία χρόνια,ο σύλλογος της Ιντεπεντιέντε μπορεί δικαίως να περηφανεύεται, διότι έχει βγάλει από την ακαδημία της μερικούς πρωτοκλασάτους παίκτες με μεγάλη καριέρα, κυρίως αυτή του Σέρχιο Αγουέρο.
EA-3148

Το EA-3148 (Ουσία 100A) είναι ένας παράγοντας νεύρων της λεγόμενης σειράς "παραγόντων V" αερίων νεύρων και έχει χημική συγγένεια με τους παράγοντες VX και VR. Η εν λόγω ουσία μελετήθηκε κατά τον Ψυχρό Πόλεμο τόσο από τους Σοβιετικούς όσο και από τους Αμερικανούς. Η ιδιαιτερότητά του έγκειται στο ότι απετέλεσε τον μοναδικό παράγοντα νεύρων ο οποίος έχει μεγαλύτερη δραστικότητα από το VX (περ. 50% αποτελεσματικότερο κατά βάρος) για τον οποίο δημοσιεύτηκαν ανοιχτά στο κοινό πληροφορίες. Αν και είναι μία από τις τοξικότερες ουσίες που έχουν κατασκευαστεί, οι Αμερικανοί μελετητές και οι Σοβιετικοί συνάδελφοί τους παρατήρησαν ότι οι φυσικοχημικές του ιδιότητες το καθιστούσαν ακατάλληλο για στρατιωτική χρήση, οπότε οι έρευνες εγκαταλείφθηκαν. Η χημική σύσταση της ουσίας ΕΑ-3148 την εντάσσει στην κατηγορία των "Τοξικών χημικών" του "Σχεδίου 1" της Συνθήκης για τα Χημικά Όπλα και συνεπώς παραγωγή και οποιαδήποτε χρήση του απαγορεύεται με διεθνή νόμο, με εξαίρεση συγκεκριμένες χημικές και φαρμακολογικές έρευνες.
Βέλες Σάρσφιλντ

H Βέλες Σάρσφιλντ (ισπανικά: "Vélez Sarsfield") ή συντομότερα "Βέλες", είναι αθλητικό σωματείο της Αργεντινής. Εδρεύει στο Λίνιερς του δυτικού Μπουένος Άιρες και μολονότι καλλιεργεί πολλά αθλήματα, είναι γνωστό κυρίως για το ποδοσφαιρικό τμήμα του.
Εθνικός Δρυμός Πίνδου

Ο Εθνικός Δρυμός Πίνδου, γνωστός και ως Βάλια Κάλντα (που σημαίνει ζεστή κοιλάδα στα βλάχικα) βρίσκεται σε ιδιαίτερα δυσπρόσιτη περιοχή της οροσειράς της Πίνδου στα όρια μεταξύ των νομών Γρεβενών και Ιωαννίνων. Η συνολική του έκταση φτάνει τα 68.990 στρέμματα.

Ο δρυμός περιλαμβάνει την κοιλάδα της Βάλια Κάλντα και του Αρκουδορέματος καθώς και τα βουνά Λύγκος και Μαυροβούνι. Χαρακτηρίζεται ιδιαίτερα από την ποικιλία μορφολογικών αντιθέσεων με απότομους γκρεμούς και ορμητικούς χειμάρρους, καθώς και πυκνά δάση.
J. B. Lenoir

O J. B. Lenoir [Τζέι Μπι Λενόρ] (5 Μαρτίου 1929 - 29 Απριλίου 1967), γεννημένος στο Μοντιτσέλο του Μισισιπή, ήταν Αφροαμερικανός μπλουζ μουσικός, κιθαρίστας και συνθέτης, που συνδέθηκε με τη μπλουζ σκηνή του Σικάγου και ήταν αρκετά δημοφιλής κατά τις δεκαετίες του 1950 και 1960.

H φωνή του διακρίνεται για τον υψηλό, σχεδόν γυναικείο, τόνο της. Το ύφος του συνδύαζε χαρακτηριστικά της σκηνής του Σικάγου με στοιχεία του σουίνγκ. Συμμετείχε στα κινήματα για τα ανθρώπινα δικαιώματα και οι στίχοι του διακρίνονται για το σχολιασμό κοινωνικών και πολιτικών θεμάτων. Στο "Vietnam Blues", μία από τις πρώτες συνθέσεις αφροαμερικανού μουσικού που πραγματεύονταν τον πόλεμο του Βιετνάμ, εξέφρασε το αντιπολεμικό μήνυμα της εποχής, ενώ το πολιτικοποιημένο "Eisenhower Blues" προκάλεσε τη διεξαγωγή έρευνας από την επιτροπή του γερουσιαστή Τζόζεφ Μακάρθυ.

Το 1965, μετά από προτροπή του Γουίλι Ντίξον, ταξίδεψε στην Ευρώπη για το Φεστιβάλ Αμερικανικού Φολκ Μπλουζ, στα πλαίσια της αναβίωσης των φολκ μπλουζ στα μέσα της δεκαετίας. Οι εμφανίσεις του, σε μια περίοδο που εγκατέλειπε τον ηλεκτρικό ήχο τού παρελθόντος του, προκάλεσαν την προσοχή του ευρωπαϊκού κοινού. Επηρέασαν επίσης τον Τζον Μέιγιαλ, ο οποίος συνέθεσε δύο τραγούδια με θέμα τον Λενόρ ("The Death of J. B. Lenoir" και "I'm Gonna Fight for You J. B."). Στην Ευρώπη, γνώρισε μεγαλύτερη δημοφιλία σε σύγκριση με την αποδοχή του από το αμερικανικό ακροατήριο.

Πέθανε το 1967, στην Ουρμπάνα του Ιλινόις, υποκύπτοντας στα τραύματά του, μετά από τροχαίο ατύχημα. Αναφορά στον Λενόρ γίνεται στο ντοκιμαντέρ "The Soul of a Man" (2003) που σκηνοθέτησε ο Βιμ Βέντερς και ανήκει στη σειρά "The Blues" του Μάρτιν Σκορτσέζε. Τα αποσπάσματα που αφορούν τον Λενόρ βασίζονται στις ερασιτεχνικές ταινίες των Σουηδών Στιβ και Ρόνογκ Σίμποργκ, που δημιουργήθηκαν για να προβληθούν στην σουηδική τηλεόραση, ωστόσο τελικά απορρίφθηκαν.
Θούριοι

Οι Θούριοι ήταν αποικία των Αθηναίων στην Μεγάλη Ελλάδα, κτίστηκαν στον κόλπο του Τάραντα στην θέση της ερειπωμένης πόλης Σύβαρις.
Τα ερείπια της αρχαίας πόλης βρίσκονται στο αρχαιολογικό πάρκο της σύγχρονης κωμόπολης Σύβαρις στην Ιταλική επαρχία Κοζέντσα στην Καλαβρία. Οι Θούριοι ήταν μία από τις μεγαλύτερες Ελληνικές αποικίες στην νότια Ιταλία, ιδρύθηκε περίπου 70 χρόνια μετά την πτώση της Συβάρεως.
Οι δύο όψεις ενός εγκλήματος

Το Οι δύο όψεις ενός εγκλήματος - "(They Do It with Mirrors - Γίνεται με καθρέφτες)" είναι ένα έργο της Αγκάθα Κρίστι που πρωτοεκδόθηκε στις ΗΠΑ από την "Dodd, Mead and Company" το 1952 υπό τον τίτλο Murder with Mirrors
και στο Ηνωμένο Βασίλειο από το "Collins Crime Club" στις 17 Νοεμβρίου του ίδιου έτους υπό τον αυθεντικό τίτλο της Κρίστι. Η έκδοση των ΗΠΑ κυκλοφόρησε με τιμή 2,50 δολαρίων και η έκδοση του ΗΒ με τιμή δέκα σελίνια και έξι πένες(10/6). Στο βιβλίο πρωταγωνιστεί η Μις Μαρπλ.

Στην Ελλάδα το βιβλίο κυκλοφόρησε από τις εκδόσεις «Λυχνάρι» (αρ. 7 της σειράς «βιβλίων περιπτέρου» με τίτλο «Βιβλιοθήκη Αστυνομικής Φιλολογίας») στις αρχές τις δεκαετίας του 1960, σε μετάφραση του εκδότη Τάσου Λαζαρίδη.
Φουλχένσιο Μπατίστα

Ο Φουλχένσιο Μπατίστα ("Fulgencio Batista Zaldívar", 16 Ιανουαρίου 1901 - 6 Αυγούστου 1973) ήταν Κουβανός στρατηγός, Πρόεδρος και δικτάτορας με την υποστήριξη των Ηνωμένων Πολιτειών της Αμερικής. Υπήρξε ηγέτης της Κούβας κατά τα διαστήματα 1933-1944 και 1952-1959, οπότε και τελικά ανατράπηκε ως αποτέλεσμα της επικράτησης της Κουβανικής Επανάστασης.
Οίκος των Βαλουά

Ο Οίκος των Βαλουά (γαλλικά: "Maison de Valois") ήταν ένας πλάγιος κλάδος του Οίκου των Καπετιδών, που διαδέχθηκε τον κύριο κλάδο των "απευθείας Καπεπιδών" όταν αυτός εξέλειπε. Μέλη του έγιναν βασιλείς της Γαλλίας από το 1328 έως το 1589. Ένα νεότερος κλάδος των Βαλουά ήταν οι δούκες της Βουργουνδίας από το 1363 ως το 1482.

Ήταν απόγονοι του Καρόλου κόμη του Βαλουά, του τέταρτου γιου του βασιλιά Φιλίππου Γ΄. 

Μετά το θάνατο του Καρόλου Δ', τελευταίου των (απευθείας) Καπετιδών, επόμενοι στη διαδοχή θα ήταν οι ανηψιές του Ιωάννα (σύζυγος του Όδου Δ' δούκα της Βουργουνδίας) και Ιωάννα Β' βασίλισσα της Ναβάρρας, ή η αδελφή του Ισαβέλλα (σύζυγος του Εδουάρδου Β' βασιλιά της Αγγλίας).
Κόναν Β΄ της Βρετάνης

Ο Κόναν Β΄ της Βρετάνης (1033 – 1066) ήταν δούκας της Βρετάνης από το 1040 έως το 1066, υιός και διάδοχος του Άλαν Γ΄ της Βρετάνης και της Μπέρθα του Μπλουά. Την διαδοχή του Κόναν σφετερίστηκε ο θείος του, Εύδης, που αρχικά ήταν αντιβασιλιάς στην Βρετάνη την εποχή που ο Κόναν ήταν ανήλικος. Όταν ο Εύδης αρνήθηκε να παραδώσει την εξουσία μετά την ενηλικίωση του Κόναν, ο τελευταίος τον συνέλαβε και τον φυλάκισε το 1057. 

Μετά την ενθρόνισή του στο δουκάτο της Βρετάνης ως Κόναν Β΄ συνάντησε πολλές απειλές από τα ισχυρά γειτονικά δουκάτα με υποκινητή τον Γουλιέλμο δούκα της Νορμανδίας (μετέπειτα βασιλιά της Αγγλίας). Η Βρετάνη και η γειτονική Νορμανδία ήταν από παλιά αντίπαλα δουκάτα. Ο πόλεμος ανάμεσα στα δύο δουκάτα (1064 – 1065) ξέσπασε όταν ο Γουλιέλμος της Νορμανδίας υποστήριξε έναν επαναστάτη εναντίον του Κόναν στην Βρετάνη. Προ της επίθεσης του Γουλιέλμου στην Βρετάνη, ο Κόναν άρχισε να λεηλατεί τα γειτονικά δουκάτα όπως και περιοχές του δουκάτου του Ανζού (1066) όπου βρήκε τον θάνατο δηλητηριασθείς. Τον διαδέχθηκε η αδελφή του, Αουίς της Βρετάνης, που παντρεύτηκε τον Οέλ της Κορνουάλλης.
Στείριδα

Η Στείριδα (ή Στίριδα) ήταν αρχαία φωκική πόλη, στις δυτικές πλαγιές του Ελικώνα, κοντά στο Στείρι και τη μονή Οσίου Λουκά, στον νομό Βοιωτίας.
right|200px|thumb|Χάρτης αρχαίας Φωκίδας
Αλαίν Γ΄ της Βρετάνης

Ο Αλαίν Γ΄ της Βρετάνης ("Alain III de Bretagne", 997 – 1 Οκτωβρίου 1040), Δούκας της Βρετάνης (1008 - 1040) ήταν γιος και διάδοχος του δούκα Γοδεφρείδου Α΄ της Βρετάνης και της Αουίς της Νορμανδίας.
 Την εποχή που πέθανε ο πατέρας του ήταν ακόμα ανήλικος, την κηδεμονία ασκούσε η μητέρα του. Ο αδελφός της μητέρας του Ριχάρδος Β΄ της Νορμανδίας είχε την αντιβασιλεία σε ολόκληρο το Δουκάτο της Βρετάνης. Ο Αλαίν Γ΄ παντρεύτηκε την Μπέρθα του Μπλουά, κόρη του Όντο Β΄ του Μπλουά και της δεύτερης συζύγου του Ερμενγάρδης του Ωβέρν.
 Ο Ριχάρδος Γ΄ της Νορμανδίας πέθανε πρόωρα τον Αύγουστο του 1026 και τον διαδέχτηκε ο μικρότερος αδελφός του Ροβέρτος Α΄ της Νορμανδίας. Με πλεονέκτημα τις ταραχές που ξέσπασαν στην Νορμανδία ο Αλαίν Γ΄ της Βρετάνης βρήκε την ευκαιρία να ανεξαρτητοποιηθεί.

Στις αρχές του 1030 ο Ροβέρτος Α΄ επιτέθηκε στην Ντολ, σε απάντηση ο Αλαίν Γ΄ επιτέθηκε στην Αβράνς, ξεκίνησαν σκληρές συγκρούσεις μεταξύ τους. Με κίνδυνο μια μεγάλη επιδρομή από την Νορμανδία ο Ροβέρτος Β΄ της Ρουέν θείος της μητέρας του Αουίς και του Ριχάρδου Β΄ μεσολάβησε στο Λε Μον-Σαιν-Μισέλ για να κλείσει ειρήνη ανάμεσα στους μικρανεψιούς του, ο Αλαίν Γ΄ ορκίστηκε υποταγή στον ξάδελφο του Ροβέρτο Α΄. Όταν έφυγε ο Ροβέρτος Α΄ για τους Αγίους Τόπους άφησε την κηδεμονία του μικρού του γιου Γουλιέλμου στον Αλαίν Γ΄. Ο Αλαίν Γ΄ υποστήριξε τον Ερμπέρ Α΄ του Μαιν στους πολέμους του με τον επίσκοπο του Λε Μαν, επιτέθηκαν στο κάστρο του επισκόπου, το κατέστρεψαν και τον ανάγκασαν να τραπεί σε φυγή. Όταν πέθανε ο Ροβέρτος Β΄ της Ρουέν (1037) άφησε την κηδεμονία του μικρού Γουλιέλμου στον Αλαίν Γ΄, ο ίδιος και ο ξάδελφος του Γιλβέρτος είχαν προσωρινά την εξουσία στην Νορμανδία. Στις προσπάθειες του να διατηρήσει την εκτίμηση του Γουλιέλμου διόρισε τον Μωζέρ στην κενή επισκοπή της Ρουέν και τον αδελφό του Γουλιέλμο της Ταλού κόμη του Αρκ. Πέθανε αιφνίδια ενώ πολιορκούσε ένα κάστρο στο Νορμανδικό Βινμουτιέ, ο ιστορικός Όρντερικ Βιτάλις γράφει ότι δηλητηριάστηκε.
Υβ Κλάιν

Ο Υβ Κλάιν ("Yves Klein", 28 Απριλίου 1928 – 6 Ιουνίου 1962) ήταν Γάλλος εικαστικός καλλιτέχνης. Θεωρείται μία σημαντική προσωπικότητα της μεταπολεμικής ευρωπαϊκής τέχνης. Κριτικοί του καιρού του τον χαρακτήριζαν επίσης ως Νέο-ντανταϊστή, ενώ άλλοι θεωρούν πως τα έργα του άνηκαν σε έναν πρόωρο μεταμοντερνισμό.
Κόναν Α΄ της Βρετάνης

Ο Κόναν Α΄ της Βρετάνης ή Κόναν ο Ανέντιμος (927 – 992) ήταν κόμης της Ρεν (958 -992) όπου διαδέχθηκε τον πατέρα του Ιουδικαέλ Βερεγγάριο και Δούκας της Βρετάνης (990 - 992). Πήρε τον τίτλο του δούκα της Βρετάνης την άνοιξη του 990, επιτέθηκε στην Νάντη με αποτέλεσμα τον θάνατο του κόμη Αλαίν Β΄ της Βρετάνης. Ανέλαβε την κυριαρχία στην διεσπασμένη Βρετάνη που κυβερνούσε ο Ντρόγκο, οι ετεροθαλείς αδελφοί του Οέλ Α΄ της Βρετάνης και Γκερέκ της Βρετάνης και ο γιος του Γκερέκ Αλαίν. Για να εξασφαλίσει την θέση του και να νικήσει τον Ιουδικαέλ Βερεγγάριο συμμάχησε με τον Όντο Α΄ του Μπλουά. Η συμφωνία με τον Όντο Α΄ έγινε σύντομα ενοχλητική, για να απαλλαγεί ο Κόναν Α΄ έκλεισε συνθήκη με τον Ριχάρδο Α΄ της Νορμανδίας που "δημιούργησε για πρώτη φορά δεσμούς ανάμεσα στην Βρετάνη και την Νορμανδία". Ο Ριχάρδος Α΄ παντρεύτηκε την Έμμα του Παρισιού, δούκισσα της Νορμανδίας κόρη του κόμητος των Παρισίων Ούγου του Μέγα, με τον γάμο αυτό αναζήτησε τα δικαιώματα του πατέρα του στο Δουκάτο της Βρετάνης. Η συμφωνία με τον Κόναν Α΄ ενίσχυσε τα δικαιώματα αυτά, η καταγραφή των γεγονότων όμως παραμένει αμφίβολη και στηρίζεται μόνο σε μερικά γραπτά του Ντούντο όφ Σαιν-Κουέντιν. Ο Κόναν Α΄ της Βρετάνης έπεσε στην "μάχη του Κονκερέγ" (27 Ιουνίου 992) εναντίον του κουνιάδου του 
Φούλκωνος του Μελανού, τάφηκε στο "Αβαείο του Σαιντ Μισέλ".
Εστουδιάντες ντε Λα Πλάτα

Η Εστουδιάντες ντε Λα Πλάτα (ισπανικά: "Estudiantes de La Plata") είναι αθλητικό σωματείο που εδρεύει στην πόλη Λα Πλάτα της Αργεντινής, γνωστό κυρίως για την ποδοσφαιρική ομάδα του.

Αν και ανήκει στους μικρομεσαίους του Πρωταθλήματος Αργεντινής με μόλις έξι κατακτήσεις, κατέχει την αξιοζήλευτη επίδοση των τεσσάρων Κόπα Λιμπερταδόρες. Έχει κατακτήσει επίσης μία φορά το Διηπειρωτικό Κύπελλο, νικώντας σε διπλό αγώνα τους «μπέμπηδες» της Μάντσεστερ Γιουνάιτεντ το 1968. Τέλος η ομάδα έχει κατακτήσει μία φορά και το Κόπα Ιντεραμερικάνα το 1969.

Η Εστουδιάντες διατηρεί μισητή αντιπαλότητα με την Χιμνάσια Λα Πλάτα.Οι αναμετρήσεις τους ονομάζονται στα ισπανικά "Clásico Platense".
Γιώργος Παράσχος

Ο Γιώργος Παράσχος (γεννήθηκε στις 23 Αυγούστου 1952 στη Θεσσαλονίκη) είναι Έλληνας παλαίμαχος διεθνής ποδοσφαιριστής από τη Μακεδονία και τώρα προπονητής του Απόλλωνα Σμύρνης. Αγωνιζόταν ως αμυντικός και αμυντικός μέσος, με συνολικά τις 314 συμμετοχές στο πρωτάθλημα Α΄ Εθνικής, κυρίως με την Καστοριά.
Πολιτική οικονομία

H πολιτική οικονομία είναι μία από τις τρεις βασικές Οικονομικές Επιστήμες που αποτελούν μέρος των Κοινωνικών Επιστημών που έχει ως αντικείμενο μελέτης αφενός τις οικονομικές ενέργειες των ανθρώπων που ζουν σε μια οργανωμένη κοινωνία και αφετέρου, τη σχέση και αλληλεπίδραση μεταξύ των πολιτικών και των οικονομικών θεσμών και διαδικασιών. Δηλαδή εξετάζει και αναλύει τους τρόπους με τους οποίους τα διαφορετικά είδη ή πολιτικές διακυβέρνησης επιδρούν στην κατανομή των σπανίζοντων πόρων στην κοινωνία μέσω της νομοθεσίας και των κρατικών θεσμών και επίσης αντίστροφα πως οι οικονομικές συμπεριφορές και τα ατομικά (ή και συντεχνιακά, κλαδικά, ταξικά κ.ο.κ.) οικονομικά συμφέροντα επιδρούν ή και καθορίζουν τη μορφή της κρατικής διακυβέρνησης και τις πολιτικές κατευθύνσεις της νομοθεσίας και των κυβερνητικών αποφάσεων.

Η Πολιτική Οικονομία κατά την κλασσική θεώρηση, αποτελούσε τον πρώτο κλάδο της Οικονομικής Επιστήμης. Ο έτερος κλάδος ήταν η Ιδιωτική Οικονομία (ή "ιδιωτική οικονομική"). Με τη σύγχρονη ανάπτυξη της οικονομίας γενικά έχουν αναπτυχθεί οι Οικονομικές Επιστήμες με τρία βασικά πεδία αντικειμένου, τη γενική που καλείται Πολιτική οικονομία, τη Δημόσια οικονομία και την Ιδιωτική οικονομική. Ως προς τα πεδία έρευνας και ανάλυσης διακρίνεται επίσης σε τρεις τομείς στη μικροοικονομική, (μοντελοποίηση της συμπεριφοράς μίας μόνο επιχείρησης ή της αγοράς ενός μόνο προϊόντος ή περισσότερων προϊόντων που είναι όμως παρόμοια ή υποκατάστατα), στη μακροοικονομική (μοντελοποίηση της συμπεριφοράς και των μεγεθών μιας οικονομίας "αθροιστικά" (macroeconomic aggregates)) και στην οικονομική της ανάπτυξης (μοντελοποίηση τρόπων και θεσμών προώθησης της οικονομικής δραστηριότητας).
Εκτός των παραπάνω χρησιμοποιείται επίσης και ο όρος Εθνική οικονομία που περιλαμβάνει όλες τις οικονομικές δραστηριότητες που συμβαίνουν εντός μιας χώρας και που έχει σχέση με το εθνικό εισόδημα. Σε διεθνή χρήση αποδίδεται με τη γενικότερη έννοια της οικονομίας μιας χώρας, π.χ. Οικονομία της Ιταλίας, της Τουρκίας, των ΗΠΑ κ.λπ.

Σπουδαιότεροι διανοητές της Πολιτικής Οικονομίας θεωρούνται οι Adam Smith, David Ricardo και Karl Marx.
Η Φόνισσα

Η Φόνισσα είναι νουβέλα του συγγραφέα Αλέξανδρου Παπαδιαμάντη. Πρόκειται για το δεύτερο συγγραφικό έργο του και θεωρείται ένα από τα κορυφαία της νεοελληνικής λογοτεχνίας. Είναι γραμμένο στην καθαρεύουσα και αποτελείται συνολικά από 17 κεφάλαια. Δημοσιεύθηκε για πρώτη φορά στο περιοδικό «Παναθήναια» σε συνέχειες από τον Ιανουάριο ως τον Ιούνιο του 1903, έχοντας τον υπότιτλο "«κοινωνικόν μυθιστόρημα»". Η πλοκή του έργου εκτυλίσσεται στην ιδιαίτερη πατρίδα του συγγραφέα, τη Σκιάθο.
Περιγραφικά βοτανολογικά ονόματα

Περιγραφικά βοτανολογικά ονόματα είναι ονόματα ταξινομικών μονάδων που διέπονται από το Άρθρο 16 του Διεθνούς Κώδικα Βοτανολογικής Ονοματολογίας (ΔΚΒΟ), που ορίζει ότι ονόματα ταξινομικών μονάδων που έχουν βαθμίδα πάνω από αυτήν της οικογένειας, μπορούν:
*Είτε να είναι περιγραφικά
*Είτε να σχηματίζονται από το όνομα αντιπροσωπευτικής οικογένειας που συμπεριλαμβάνουν. Αυτό οδήγει σε ονόματα όπως Μαγνολιόφυτα και Μαγνολιόψιδα.

Τα περιγραφικά βοτανολογικά ονόματα τείνουν να εκλείψουν, αλλά πολλά από αυτά χρησιμοποιούνται ακόμη, όπως Φυτά (Plantae), Βρύα (Musci), Μύκητες (Fungi), Εμβρυόφυτα (Embryophyta), Τραχειόφυτα (Tracheophyta), Σπερματόφυτα (Spermatophyta), Γυμνόσπερμα (Gymnospermae), Κωνοφόρα (Coniferae), Αγγειόσπερμα (Angiospermae), Μονοκοτυλήδονα (Monocotyledones), Δικοτυλήδονα (Dicotyledones). Περιγραφικά ονόματα όπως τα πιο πάνω έχουν μια μακροχρόνια ιστορία, που συχνά αρχίζει πριν την εποχή του Κάρολου Λινναίου.
Ισλούγα

Το Ισλούγα ("Isluga") (ισπανική : [isˈluɣa]), είναι ένα μεγάλο ενεργό ηφαίστειο που βρίσκεται στη Νότιο Αμερική, στις Άνδεις, παρά τα Βολιβο-χιλιανά σύνορα, στο έδαφος της Χιλής.

Το ηφαίστειο Ισλούγα έχει ύψος 5500 μ. περίπου και αποτελεί σπουδαίο ομώνυμο εθνικό ηφαιστειακό πάρκο στη περιοχή, με τα συγκείμενα γύρω από αυτό όρη. Κατά τους ιστορικούς ερευνητές θεωρείται ότι είχε ενεργοποιηθεί και στους π.Χ. χρόνους. Τελευταίες ενεργοποιήσεις του ήταν το 1863, 1869, 1878 όπου τότε η εκχυθείσα λάβα κατέστρεψε πολλά χωριά της περιοχής, καθώς και το 1913 οπότε αναδυόταν μόνιμα τεράστια στήλη ανοικτού γκρίζου καπνού, που φωτιζόταν τη νύκτα από τη διάπυρη λάβα του κρατήρα.
Σημειώνεται ότι από τα θειούχα αέρια που αναδύονται κατά καιρούς έχουν σχηματιστεί στις πλαγιές του ηφαιστείου μεγάλα αποθέματα θείου.
Κομμουνιστικό Κόμμα Βουλγαρίας

<br>

Το Κομμουνιστικό Κόμμα Βουλγαρίας (ΚΚΒ) ήταν πολιτικό κόμμα το οποίο κυβερνούσε στη Λαϊκή Δημοκρατία της Βουλγαρίας την περίοδο 1946-1990. Ιδρύθηκε το 1919 ως συνεχιστής του Βουλγαρικού Σοδιαλδημοκρατικού Εργατικού κόμματος. Ανώτερο όργανο του ΚΚΒ ήταν το Συνέδριο. Για τη διεκπεραίωση της πολιτικής και της οργανωτικής δουλειάς μεταξύ των μελών, η Κεντρική Επιτροπή εκλέγει το Πολιτικό Γραφείο και τη Γραμματεία. 

Στις 3 Απριλίου του 1990 το Συνέδριο του ΚΚΒ άλλαξε το όνομα του κόμματος σε Σοσιαλιστικό Κόμμα Βουλγαρίας. Μετά το 1990 άλλα κόμματα και συνδυασμοί πήραν το κόμμα ΚΚΒ και υποστηρίζουν πως είναι συνεχιστές του ΚΚΒ.
Ντιμιτάρ Μπλαγκόεφ

thumb|125px|right|Μνημείο στο Μπλαγκόεβγκραντ (πόλη που έχει πάρει το όνομα από τον Ντιμιτάρ Μπλαγκόεφ).
Ο Ντιμιτάρ Μπλαγκόεφ Νικόλοφ ήταν Βούλγαρος πολιτικός και φιλόσοφος, ιδρυτής του οργανωμένου σοσιαλιστικού κινήματος στη Βουλγαρία και του πρώτου σοσιαλδημοκρατικού κόμματος στη Βαλκανική χερσόνησο. O Mπλαγκόεφ ήταν επίσης διακεκριμένος υπέρμαχος της ιδέας ίδρυσης μιας Βαλκανικής Ομοσπονδίας. Ο Μπλαγκόεφ συνήθως θεωρείται και αυτοπροσδιοριζόταν ως Βούλγαρος, αν και κατά καιρούς προσδιόριζε τον εαυτό του ως Σλαβομακεδόνα.
Ισμαήλ πασάς Παπαδάκις

μικρογραφία|Ισμαήλ Πασάς Παπαδάκης
Ο Ισμαήλ πασάς Παπαδάκις ή Παπαδάκης (1809 - 1867), επίσης γνωστός και ως Ισμαήλ Φερίκ Πασάς, ή Ισμαήλ Σελήμ Πασάς, ήταν ελληνικής καταγωγής στρατηγός του αιγυπτιακού στρατού κατά το τελευταίο μισό αιώνα της τουρκικής κατοχής της Κρήτης.
Κόναν Γ΄ της Βρετάνης

Ο Κόναν Γ΄ της Βρετάνης ("Conan III de Bretagne", 1095 ή 1096 - 17 Σεπτεμβρίου 1148) ήταν δούκας της Βρετάνης από το 1112 έως το 1148, υιός και διάδοχος του δούκα της Βρετάνης Άλαν Δ΄ και της Ερμενγάρδης του Ανζού. Συμμάχησε με τον βασιλιά της Αγγλίας Στέφανο εναντίον της αυτοκράτειρας Ματθίλδης, ο Στέφανος τον αντάμειψε αποδίδοντας στον γαμπρό του Άλαν τον τίτλο του Α΄ κόμη του Ρίτσμοντ.

Το 1146, όταν ο γαμπρός του Άλαν πέθανε, η κόρη του Μπέρθα επέστρεψε στη Βρετάνη από την Αγγλία, ο Κόναν αποκλήρωσε ως νόθο τον μεγαλύτερο γιο του, Οέλ, που κράτησε μόνο τη Ναντ, ενώ προς μεγάλη έκπληξη έχρισε διάδοχο του την κόρη του Μπέρθα. Όταν πέθανε ξέσπασε εμφύλιος πόλεμος ανάμεσα στο δεύτερο σύζυγό της, Εύδη, και στον γιο της Κόναν Δ΄ για την κατοχή του δουκάτου. Ο Εύδης δεν δίστασε να κάνει συμμαχία με τον αδελφό της, τον Οέλ της Ναντ, για την κατοχή του δουκάτου, αλλά τελικά ο Κόναν κατάφερε να υποτάξει τον Εύδη εξασφαλίζοντας τη μητρική διαδοχή το 1156.
Κλουμπ Ατλέτικο Λανούς

Η Κλουμπ Ατλέτικο Λανούς (ισπανικά: "Club Atlético Lanús") είναι αθλητικό σωματείο της Αργεντινής. Εδρεύει στο Λανούς, μια πόλη στα νότια όρια του Μπουένος Άιρες.
Αβουάζ της Βρετάνης

Η Αβουάζ της Βρετάνης (1037 - 1072) ήταν δούκισσα της Βρετάνης (1066 - 1072), κόρη του Άλαν Γ΄ της Βρετάνης και της Μπέρθα του Μπλουά, διάδοχος στην Βρετάνη του αδελφού της Κόναν Β΄ που πέθανε από δηλητηρίαση. 

Λίγα είναι γνωστά σχετικά με την ζωή της. Παντρεύτηκε τον Οέλ Β΄ της Κορνουάλλης ως αποτέλεσμα στρατιωτικής συμμαχίας μεταξύ του δουκάτου της Βρετάνης με την Κορνουάλλη. Ο Οέλ συνέχισε να κυβερνάει την Βρετάνη και μετά τον θάνατο της συζύγου του σαν αντιβασιλιάς στο όνομα του ανήλικου γιου τους, Άλαν Δ΄. Με τον θάνατο του Οέλ (1084), ο 18χρονος Άλαν ανέλαβε την διοίκηση του δουκάτου.
Σάκα Ζούλου

Ο Σάκα Ζούλου (1787-1828), υπήρξε ο πιο χαρισματικός ηγέτης της φυλής των Ζουλού, στα νότια της αφρικανικής ηπείρου. 

Ήταν νόθος γιος του αρχηγού των Ζουλού, Σενζανγκακόνα. Ο Σάκα πολέμησε στο πλευρό του αρχηγού της φυλής Μθεδουα, Ντινγκισγουαγιο. Μετά το θάνατο του Σενζανγκακόνα, ο Ντινγκισγουάγιο βοήθησε τον Σάκα να διεκδικήσει το θέση του αρχηγού του βασιλείου των Ζουλού. Τον Σάκα διαδέχθηκε ο Ντινγκάνε, ετεροθαλής αδελφός του, ο οποίος συνωμότησε με τον Μλανγκάνα, άλλον ετεροθαλή αδερφό του για να τον δολοφονήσουν. 

Ο Σάκα, κατά η διάρκεια της βασιλείας του, κατάφερε να ενώσει πλήθος γειτονικών φυλών και να δημιουργήσει το βασίλειο των Ζουλού, καλύπτοντας γεωγραφικά το μεγαλύτερο μέρος της σημερινής Νότιας Αφρικής. Ιστορικές πηγές αναφέρουν ότι διέθετε ιδιαίτερες στρατηγικές ικανότητες, ενώ διακρινόταν και για τις βίαιες μεθόδους του ως ηγέτης.
Τζενεβίβ Νάτζι

Η Τζενεβίβ Νάτζι (αγγλ. : Genevieve Nnaji, γεννημένη στις 3 Μαΐου 1979) είναι μια Νιγηριανή ηθοποιός και τραγουδίστρια. Το 2005 διακρίθηκε με το Βραβείο Καλύτερης Ηθοποιού της Αφρικανικής Ακαδημίας Ταινιών.

Μεγάλωσε στο Λάγος, την εμπορική πρωτεύουσα της Νιγηρίας. Η τέταρτη από τα τέσσερα παιδιά της οικογένειας, μεγάλωσε σε μεσοταξικό περιβάλλον. Ο πατέρας δούλευε ως μηχανικός και η μητέρα της ως δασκάλα. Φοίτησε στο Μεθοδιστικό Κολλέγιο Θηλέων Γιάμπα, και αργότερα στο Πανεπιστήμιο του Λάγος. Ενόσω φοιτούσε στο πανεπιστήμιο, ξεκίνησε "οντισιόν" (καλλιτεχνικές προκριματικές ακροάσεις) για ρόλους σε μερικές από τις πολλές ανερχόμενες παραγωγές του Νιγηριανού Κινηματογράφου.
Αλαίν Δ΄ της Βρετάνης

Ο Αλαίν Δ΄ της Βρετάνης (1066 - 1119) ήταν δούκας της Βρετάνης (1084 - 1112), επίσης κόμης της Ναντς και κόμης της Ρεν, υιός και διάδοχος της Αουίς της Βρετάνης και του Οέλ Β΄ της Κορνουάλλης.

Υπήρχε μακροχρόνια έχθρα ανάμεσα στο δουκάτο της Βρετάνης και της Νορμανδίας: η διαμάχη έληξε με τον γάμο του Άλαν με την δεύτερη κόρη του Γουλιέλμου του κατακτητή, Κωνσταντία, που έγινε στο Μπαγιώ της Νορμανδίας. Η Κωνσταντία ήταν αντιπαθής στην αυλή για τους συντηρητικούς της τρόπους. Πέθανε το 1090 και σύμφωνα με τον Γουλιέλμο του Μάλμσμπουρι δηλητηριάστηκε από τον ίδιο τον σύζυγό της.

Το 1093 ο Αλαίν Δ΄ παντρεύτηκε σε δεύτερο γάμο του την Ερμενγκάρδη του Ανζού, προκειμένου να εξασφαλίσει συμμαχία με τον πατέρα της Φούλκων Δ΄ του Ανζού. Παιδιά τους ήταν:
* Γοδεφρείδος (πέθανε νέος)
* Κόναν Γ΄ της Βρετάνης
* Αουίς (παντρεύτηκε τον Βαλδουίνο Ζ΄ της Φλάνδρας).

Το 1112 παραιτήθηκε για λογαριασμό του υιού του, Κόναν, και αποσύρθηκε στο μοναστήρι του Ρεντόν έως τον θάνατο του.
Καταπέλτης απονήωσης

Ο Καταπέλτης απονήωσης, γνωστότερος και ως καταπέλτης αεροπλανοφόρου είναι ένας συγκεκριμένος μηχανισμός καταπέλτη, ο οποίος εκτινάσσει τα φερόμενα επί του καταστρώματος του πολεμικού πλοίου αεροπλάνα.
Παγκύπριο πρωτάθλημα ποδοσφαίρου γυναικών 2009-10

Το Παγκύπριο πρωτάθλημα ποδοσφαίρου γυναικών 2009-10 αποτέλεσε το 12ο πρωτάθλημα του Παγκυπρίου πρωταθλήματος γυναικών. Το πρωτάθλημα κέρδισε η Apollon Ladies για 2η φορά στην ιστορία της.
Ερνάν Κορτές

thumb|Ο Ερνάν Κορτές.
Ο Ερνάν Κορτές ("Hernán Cortés", 1485 - 2 Δεκεμβρίου 1547) ήταν Ισπανός εξερευνητής και κατακτητής (κονκισταδόρ), που στις αρχές του 16ου αιώνα ηγήθηκε των επιχειρήσεων για την κατάκτηση της αυτοκρατορίας των Αζτέκων, στο σημερινό Μεξικό, προς όφελος του Στέμματος της Καστίλης. Ο Κορτές υπήρξε από τις σημαντικές προσωπικότητες της πρώτης φάσης των εξερευνήσεων που ξεκίνησε ο Χριστόφορος Κολόμβος.

Ο Κορτές γεννήθηκε στο Μεδεγίν της Ισπανίας, από οικογένεια μεσαίας τάξεως. Γοητευμένος από την ανακάλυψη της νέας ηπείρου, έσπευσε στην Ισπανιόλα της Κούβας. Το 1519 εξελέγη επικεφαλής της τρίτης εξερευνητικής αποστολής προς τις ηπειρωτικές περιοχές της νέας ηπείρου. Λόγω όμως της αντιδικίας του με τον Ισπανό κυβερνήτη της Κούβας, Ντιέγο Βελάσκεθ ντε Κουέγιαρ, η αποστολή ακυρώθηκε, διαταγή όμως που ο ίδιος την αγνόησε. Μόλις κατέφθασε στην ηπειρωτικές περιοχές, με πολυμήχανο τρόπο κατάφερε να συμμαχήσει με ορισμένες ιθαγενείς φυλές ώστε να επιβληθεί και στις υπόλοιπες. Χαρακτηριστικά χρησιμοποίησε επιτυχημένα μια ιθαγενή, την Δόνια Μαρίνα, ως μεταφράστρια, η οποία στην πορεία του χάρισε ένα γιο. Όταν ο κυβερνήτης της Κούβας έστειλε φρουρά να συλλάβει τον Κορτές για ανυπακοή, δεν δίστασε να τους αντιμετωπίσει ενόπλως και να τους εξουδετερώσει. 

Τέλος, με τη σύλληψη του Κουαουτέμοκ, ο Τλατοάνι (ο κυβερνήτης της Τενοτστιτλάν), στις 13 Αυγούστου του 1521, η αυτοκρατορία εξαφανίστηκε. Ο Κορτές αλληλογραφούσε απευθείας με τον βασιλιά της Ισπανίας ζητώντας να του αναγνωριστούν οι επιτυχίες του, αντί να τιμωρηθεί για αποστασία. Μετά την επιτυχημένη κατάλυση της τοπικής Αυτοκρατορίας των Αζτέκων με την κατάληψη της πρωτεύουσά τους Τενοτστιτλάν, ο Κορτές απέκτησε τον τίτλο του Μαρκήσιου. Επέστρεψε στην Ισπανία όπου και πέθανε το 1547.

Ο Ερνάν Κορτές υπήρξε από τις πιο αμφιλεγόμενες προσωπικότητες της εποχής, ιδιαίτερα λόγω των ελάχιστων ιστορικών πηγών που αναφέρονται σε αυτήν. Ορισμένοι ιστορικοί τον περιγράφουν ως αδίστακτο ιδιοτελή κατακτητή, ενώ συγκεκριμένες πηγές του επισυνάπτουν στοιχεία ανθρωπιάς και αντιπάθειας προς τις ωμότητες των ισπανικών αρχών κατά των ιθαγενών πληθυσμών.
Ίπποκλος

Ο Ίπποκλος ήταν αρχαίος Έλληνας τύραννος της Λαμψάκου επί εποχής του Βασιλέως των Περσών Δαρείου του Α΄.

Ο Ίπποκλος είχε αναγνωρίσει τον Δαρείο ως κυρίαρχο και Μέγα βασιλέα της Περσικής Αυτοκρατορίας. Εκ του λόγου αυτού συμμετείχε στην εκστρατεία εκείνου που επεχείρησε κατά των Σκυθών το 513 π.Χ.


Κατηγορία:Ιωνία
Γλυκερία Σιούτη

Η Γλυκερία Σιούτη (1954) είναι καθηγήτρια δημοσίου δικαίου στην Νομική σχολή Αθηνών. Επίσης, διετέλεσε νομική σύμβουλος του πρωθυπουργού Γεώργιου Παπανδρέου.
Ιπποκλής ο Κυμαίος

Ο Ιπποκλής ο Κυμαίος ήταν αρχαίος Έλληνας από την Κύμη της Εύβοιας. Όπως εξιστορεί ο Στράβων (Ε΄ 243), αυτός μαζί με τον Μεγασθένη τον Χαλκιδαίο ανέλαβαν να δημιουργήσουν νέα αποικία.
Δημιουργώντας μικρό στόλο και ηγηθέντες αυτού, παραπλέοντας την Πελοπόννησο και διαπλέοντας το Ιόνιο πέλαγος έφθασαν στην Μεγάλη Ελλάδα όπου προσεγγίζοντας τις παραλίες της επέλεξαν το σημείο όπου και ίδρυσαν αποικία της Κύμης.

Κατηγορία:Κύμη
Κατηγορία:Μεγάλη Ελλάδα
Γκλίζε 581

Ο Γκλίζε 581 (αγγλικά: "Gliese 581") είναι ένας ερυθρός νάνος αστέρας, φασματικού τύπου M3V, που βρίσκεται 20,3 έτη φωτός από τη Γη. Η μάζα του υπολογίζεται πως είναι το ένα τρίτο του Ήλιου και είναι το 87ο κοντινότερο αστρικό σύστημα σ' αυτόν. Παρατηρήσεις προτείνουν πως το αστρικό αυτό σύστημα έχει τουλάχιστον τέσσερις πλανήτες: τον Γκλίζε 581 α, τον Γκλίζε 581 β, τον Γκλίζε 581 γ και τον Γκλίζε 581 δ.
Ποδάρκης

Στην ελληνική μυθολογία με το όνομα Ποδάρκης (από τις λέξεις "πους" και "αρκέω", δηλαδή ο «αρκετός», ο ικανός στα πόδια, ο ταχύπους) είναι γνωστός ο πρωτότοκος γιος του, περίφημου για την ικανότητά του ως δρομέα, Ιφίκλου. Μετά τον πρόωρο θάνατο του αδελφού του, του Πρωτεσιλάου, πριν καλά-καλά αρχίσει ο Τρωικός Πόλεμος, ο Ποδάρκης ανέλαβε την αρχηγία των πολεμιστών από τη Φυλάκη και την Πείρασο στον πόλεμο αυτό. Πάντως οι πολεμιστές αυτοί αγαπούσαν περισσότερο τον Πρωτεσίλαο. Ο Ποδάρκης αναφέρεται σε δύο διαφορετικές ραψωδίες της "Ιλιάδας" (ραψωδία Β, στίχος 704, και ραψωδία Ν, στίχοι 693 και 698).
Δημήτρης Ρέππας

Ο Δημήτρης Ρέππας (6 Ιουλίου 1952) είναι Έλληνας πολιτικός και οδοντίατρος, ιδρυτικό στέλεχος του ΠΑΣΟΚ, με το οποίο διετέλεσε βουλευτής Αρκαδίας και υπουργός. Είναι ο μακροβιότερος κυβερνητικός εκπρόσωπος στην ιστορία του θεσμού: κατείχε τη θέση από τον Ιανουάριο του 1996 μέχρι τον Οκτώβριο του 2001.
Πολυθέρσης

Στην ελληνική μυθολογία με το όνομα Πολυθέρσης είναι γνωστός ο πατέρας του Κτησίππου, ενός από τους μνηστήρες της Πηνελόπης. Ο Πολυθέρσης ήταν πολύ πλούσιος και μάλλον κάτοικος της Σάμης. Από το όνομα του πατέρα του, ο Κτήσιππος αναφέρεται στην "Οδύσσεια", και συγκεκριμένα στη «μνηστηροφονία», ως Πολυθερσεΐδης (ραψωδία χ, στίχος 287).
Αγαλλίς

Η Αγαλλίς ήταν αρχαία Ελληνίδα γραμματικός και φιλόλογος από την Κέρκυρα, η οποία έζησε κατά τον 2ο αιώνα π.Χ.. Σώζονται ερμηνευτικές σημειώσεις της πάνω σε ομηρικά ζητήματα. Κατά τον Αθήναιο συγκεκριμένα, η Αγαλλίς έγραψε ότι η Ναυσικά, η κόρη του βασιλιά των Φαιάκων Αλκινόου στην "Οδύσσεια", ήταν η πρώτη που εφεύρε και έπαιξε «το παιχνίδι της σφαίρας» (τόπι). Ορισμένοι πάντως, ξεκινώντας από δύο χωρία του «Λεξικού της Σούδας», υποθέτουν ότι ο Αθήναιος εννοεί κάποια «Αναγαλλίδα» στο απόσπασμα αυτό. 

Ο «σχολιαστής» του Ομήρου και ο Ευστάθιος αναφέρουν αμφότεροι κάποιον γραμματικό με το όνομα «Αγαλλίας», επίσης Κερκυραίο και ομηρικό σχολιαστή, που μπορεί να είναι το ίδιο πρόσωπο με την Αγαλλίδα, ή ίσως ο πατέρας της.

Κανένα από τα έργα της Αγαλλίδος δεν σώθηκε.
Ευτόκιος ο Ασκαλωνίτης

Ο Ευτόκιος ο Ασκαλωνίτης (περ. 480 – περ. 540 μ.Χ.) υπήρξε αρχαίος Έλληνας μαθηματικός, που ασχολήθηκε κυρίως με τη γεωμετρία. Σχολίασε πολλές μελέτες του Αρχιμήδη και του Απολλώνιου.
Αθηνόδωρος ο Σάνδωνος

Ο Αθηνόδωρος ο Σάνδωνος (το «Σάνδωνος» επειδή ο πατέρας του ονομαζόταν «Σάνδων») ήταν στωικός φιλόσοφος, γνωστός και ως «Κανανίτης» από τον τόπο καταγωγής του, ένα μικρό χωριό κοντά στην Ταρσό. Κατά τον Στράβωνα, ο Αθηνόδωρος είχε γνώσεις Φυσικής γεωγραφίας.

Από τα έργα του Αθηνοδώρου το γνωστότερο ήταν το "«Περί σπουδής και παιδείας (παιδιάς;)»", από το οποίο σώθηκαν αποσπάσματα. Επίσης, συνέγραψε το χαμένο έργο "«Περί Ταρσού»".
Δανιήλ Μοσχοπολίτης

Ο Δανιήλ Μοσχοπολίτης (1754 - 1825) υπήρξε γνωστός Βλάχος λόγιος από την Μοσχόπολη, μαθητής του Θεόδωρου Καβαλιώτη, καθηγητή και διευθυντή της "Νέας Ακαδημίας Μοσχοπόλεως". Ο Δανιήλ υπήρξε ιδιαίτερα γνωστός ως λόγιος και καθηγητής της Νέας Ακαδημίας, του περίφημου εκπαιδευτικού ιδρύματος που λειτουργούσε στην Μοσχόπολη τον 18ο αιώνα. Ήταν επίσης ο πρώτος που συνέγραψε τετράγλωσσο λεξικό (ελληνικό, βουλγαρικό, βλάχικο και αλβανικό) το 1794. Το έργο αυτό αποσκοπούσε στον εξελληνισμό μη ελληνόφωνων πληθυσμών των Βαλκανίων. Στο προοίμιο του έργου χαρακτηριστικά αναφέρει:

Το 1802 ανέλαβε διευθυντής του σχολείου της Μοσχόπολης.
Αέτιος ο Αμιδηνός

Ο Αέτιος ο Αμιδηνός ήταν ο διασημότερος γιατρός του 6ου αιώνα μ.Χ.. Το «Αμιδηνός» αναφέρεται στην καταγωγή του από την πόλη Αμίδη της Μεσοποταμίας (σύγχρονη Ντιγιάρμπακιρ). Σπούδασε στην Αλεξάνδρεια και άσκησε την Ιατρική στην Κωνσταντινούπολη ως αρχίατρος της Αυτοκρατορικής Αυλής.

Το έργο του Αετίου Βιβλία ιατρικά εκκαίδεκα (δηλαδή «16 ιατρικά βιβλία») δεν περιλαμβάνει μόνο τις δικές του ιατρικές γνώμες, αλλά και τις γνώμες και θεωρίες άλλων διαπρεπών αρχαιότερών του ιατρών. Ασχολείται με τη διάγνωση, την πρόγνωση, την αιτιολογία και τη θεραπευτική των νόσων. Επίσης, με τα απλά βότανα, τα μεταλλικά νερά, τα καταπλάσματα, τα ούρα, τις αιμορραγίες, τις νόσους του εγκεφάλου, των νεύρων, των αυτιών και της μύτης. Ακόμα, ο Αέτιος ο Αμιδηνός ασχολείται στο έργο αυτό με οφθαλμικές παθήσεις και νοσήματα του στόματος, του θώρακα, των πνευμόνων και των εντέρων.
Αθηνόδωρος ο Σολεύς

Ο Αθηνόδωρος ο Σολεύς ήταν ένας στωικός φιλόσοφος και συγγραφέας του 3ου αιώνα π.Χ. από την πόλη Σόλοι Κιλικίας, μαθητής του Ζήνωνος του Κιτιέως.

Ο πατέρας του ονομαζόταν επίσης Αθηνόδωρος, ενώ αδελφός του ήταν ο γνωστός ποιητής και αστρονόμος Άρατος ο Σολεύς, όπως αναφέρει η «Σούδα» στο λήμμα "«`Αρατος»". Αμφότεροι οι αδελφοί είχαν παρακολουθήσει τη διδασκαλία του Ζήνωνα. Συμπατριώτης του εξάλλου ήταν και ένας άλλος μαθητής του Ζήνωνος, ο Χρύσιππος.

Ο Αθηνόδωρος ο Σολεύς αναφέρεται στον κατάλογο των μαθητών του Ζήνωνος που δίνει ο Διογένης Λαέρτιος. Στον Αθηνόδωρο αυτόν ίσως είναι αφιερωμένο το έργο "Περὶ τῶν ϰαταγορευτιϰῶν" του Χρυσίππου.


Κατηγορία:Στωικοί φιλόσοφοι
Κατηγορία:Αρχαίοι Έλληνες συγγραφείς
Χάρης Παμπούκης

Ο Χάρης Παμπούκης (Αθήνα, 29 Ιουνίου 1958) είναι Έλληνας καθηγητής της Νομικής Σχολής Αθηνών στο Ιδιωτικό Διεθνές Δίκαιο και το Δίκαιο Διεθνών Συναλλαγών, δικηγόρος παρ’ Αρείω Πάγω, και πρώην Υπουργός Επικρατείας (και για ένα σύντομο χρονικό διάστημα και Αναπληρωτής Υπουργός Ανάπτυξης) στη κυβέρνηση του Γεωργίου Παπανδρέου (2009-2011). Είναι συγγραφέας αρκετών άρθρων στα ελληνικά, τα αγγλικά και τα γαλλικά ενώ έχει δημοσιεύσει εκτενώς νομικές μονογραφίες και πολιτικά δοκίμια.
Βαλδουίνος Ζ΄ της Φλάνδρας

Ο Βαλδουίνος Ζ΄ της Φλάνδρας ("Boudewijn VII van Vlaanderen", 1093 – 17 Ιουνίου 1119) Κόμης της Φλάνδρας (1111 – 1119) ήταν γιος του Ροβέρτου Β΄ της Φλάνδρας και της Κλημεντίας των Ιβρέα, κόρης του Γουλιέλμου Α΄ κόμη της Βουργουνδίας.
Αιλιανός ο Τακτικός

Ο Αιλιανός ο Τακτικός ήταν αρχαίος Έλληνας στρατιωτικός συγγραφέας που ζούσε στη Ρώμη τον 2ο αιώνα μ.Χ..

Ο Αιλιανός συνέγραψε τα στρατιωτικά βιβλία "Περί Στρατηγικών Τάξεων Ελληνικών" και "Τακτική Θεωρία", αφιερωμένα στον αυτοκράτορα Αδριανό (το πρώτο ίσως στον Τραϊανό, αν του αποδίνεται ορθά ως έτος δημοσιεύσεως το 106), στα οποία αντιπαραθέτει την ελληνομακεδονική στρατηγική τακτική σε αντιπαράθεση με τη ρωμαϊκή. Το πρώτο, σε 53 κεφάλαια, αποτελεί μία πραγματεία-εγχειρίδιο της μακεδονικής τακτικής, όπως εφαρμοζόταν από τους διαδόχους του Μεγάλου Αλεξάνδρου. Ο συγγραφέας ισχυρίζεται ότι έχει συμβουλευθεί τις καλύτερες πηγές, με σημαντικότερη μία, χαμένη σήμερα, πραγματεία επί του θέματος από τον Πολύβιο.

Ο Αιλιανός μας δίνει μία σύντομη περιγραφή για τη σύσταση του ρωμαϊκού στρατού της εποχής του. Υπόσχεται επίσης στον αναγνώστη ένα έργο για τις ναυτικές τακτικές, αλλά αυτό, αν ποτέ γράφτηκε, έχει χαθεί.

Ο Αρριανός είχε υπόψη του τον Αιλιανό, ή τουλάχιστο αμφότεροι αντλούν από την ίδια πηγή. Βέβαια επικριτές του Αιλιανού από τον 18ο αιώνα (οι Guichard Folard και Prince de Ligne) τον θεωρούν πολύ κατώτερο του Αρριανού, αλλά οι άμεσοι διάδοχοί του, οι Βυζαντινοί και αργότερα οι Άραβες (που τον μετέφρασαν περί το 1350 για τη δική τους χρήση), δέχθηκαν μεγάλη επίδραση από τα έργα του. Ο βυζαντινός αυτοκράτορας Λέων ΣΤ' ο Σοφός έχει ενσωματώσει μεγάλο μέρος κειμένου του στο δικό του έργο για τη στρατιωτική τέχνη (το "Τέχνη Τακτική").

Παρά την ακαδημαϊκή του φύση, το έργο του Αιλιανού του Τακτικού είχε μέγιστη αξία για τους οργανωτές στρατού, ιδίως τον 16ο αιώνα, εξαιτίας του πλήθους των λεπτομερειών που αναφέρει: η μακεδονική φάλαγγα που περιγράφει, είχε πολλές ομοιότητες με τα πυκνά σώματα λογχοφόρων και ιππικού των ισπανικών και ολλανδικών συστημάτων και οι μεταφράσεις που έγιναν τον 16ο αιώνα σχημάτισαν τη βάση πολυάριθμων βιβλίων τακτικής.
Κυβέρνηση Γεωργίου Α. Παπανδρέου 2009

O [[Γιώργος Α. Παπανδρέου]] ορκίζεται [[πρωθυπουργός της Ελλάδας]].

Η Κυβέρνηση Γεωργίου Α. Παπανδρέου 2009 (Οκτώβριος 2009 - Νοέμβριος 2011) σχηματίστηκε από τον Γεώργιο Παπανδρέου, μετά τη νίκη του ΠΑΣΟΚ στις εκλογές της 4ης Οκτωβρίου 2009.

Το σημαντικότερο ζήτημα που κλήθηκε να αντιμετωπίσει η κυβέρνηση ήταν η Ελληνική κρίση χρέους 2010. 
Στις 23 Απριλίου 2010 η Ελλάδα προσφεύγει στον μηχανισμό στήριξης που συγκροτούν από κοινού το Διεθνές Νομισματικό Ταμείο, η Ευρωπαϊκή Ένωση και η Ευρωπαϊκή Κεντρική Τράπεζα, και αρχίζει μια περίοδος δραματικών περικοπών σε μισθούς και συντάξεις και επιβολής μέτρων σκληρής λιτότητας που ξεσήκωσαν τον ελληνικό λαό "(Αγανακτισμένοι)", ο Πρωθυπουργός λίγο πριν την υπογραφή και δεύτερου μνημονίου, που συνοδεύτηκε με κούρεμα 50% του ελληνικού χρέους (περίπου 100δις), ανακοινώνει στις 31 Οκτωβρίου του 2011 ότι θα διενεργήσει δημοψήφισμα, προκειμένου να επικυρώσει και ο λαός αυτό το μνημόνιο. Η απόφαση αυτή προκάλεσε δυσφορία τόσο στο εσωτερικό όσο και στο εξωτερικό της χώρας. Η ένταση των διαμαρτυριών εναντίον του δημοψηφίσματος τόσο από σημαίνοντα μέλη του κόμματος (Ευάγγελος Βενιζέλος, Βάσω Παπανδρέου, Μιλένα Αποστολάκη), όσο και από τους Νικολά Σαρκοζί και Άγκελα Μέρκελ κατά την σύνοδο κορυφής στις Κάννες, οδήγησαν τον Παπανδρέου στην απόφαση να ακυρώσει την διεξαγωγή δημοψηφίσματος, και να παραιτηθεί υπέρ μια κυβέρνησης «εθνικής συνεργασίας».
Οι συζητήσεις με τα υπόλοιπα ελληνικά κόμματα και κυρίως με την Νέα Δημοκρατία, και τον τότε αρχηγό της, Αντώνη Σαμαρά, διήρκεσαν 4 μέρες, μέχρι τελικά να αποφασιστεί η λύση του τραπεζίτη Λουκά Παπαδήμου, ο οποίος σχημάτισε την επόμενη κυβέρνηση.
Μάριος Αγαθοκλέους

Ο Μάριος Αγαθοκλέους είναι κύπριος πρώην ποδοσφαιριστής και γενήθηκε στις 8 Σεπτεμβρίου του 1974 στην Λεμεσό. Αγωνίζόταν ως επιθετικός.Πλέον είναι τεχνικός διευθυντής στην ΑΕΛ Λεμεσού
Αλκιδάμας

Ο Αλκιδάμας (4ος αι. π.Χ.) ήταν ρήτορας και σοφιστής από την Ελαία της Μικράς Ασίας. Υπήρξε μαθητής του Γοργία και ακολούθησε πιστά την ρητορική τέχνη εκείνου σε αντίθεση με το συμμαθητή του Ισοκράτη, που διαμόρφωσε περισσότερο προσωπικό χαρακτήρα. Σύμφωνος με το πνεύμα των σοφιστών τηρούσε αρνητική και κριτική στάση απέναντι στη φιλοσοφία που την αποκαλούσε επίσημα «"ἐπιτείχισμα τῷ νόμῳ"», δηλαδή προμαχώνα ανάσχεσης των νόμων, προσέγγισε όμως τον Πλάτωνα υπεραμυνόμενος του ρητορικού αυτοσχεδιασμού.
Ακέσανδρος

Ο Ακέσανδρος ήταν αρχαίος Έλληνας ιστορικός συγγραφέας που έζησε μάλλον τον 3ο ή τον 2ο αιώνα π.Χ..

Ο Ακέσανδρος συνέγραψε το έργο "Κυρηναϊκά", μία ιστορία της Κυρήνης. Από το έργο αυτό διασώθηκαν λίγα αποσπάσματα, τα οποία βρίσκονται δημοσιευμένα στη σειρά του Muller ("Frag.Hist.Gr."). Επίσης, ο Πλούταρχος στα "Συμποσιακά" του (2, 8) κάνει λόγο για ένα έργο του Ακεσάνδρου με τίτλο "Περί Λιβύης", που ίσως να είναι το ίδιο με το προηγούμενο.
Αινείας ο Γαζαίος

Ο Αινείας ο Γαζαίος (460-518) ήταν νεοπλατωνικός φιλόσοφος, ο οποίος ασπάστηκε τον Χριστιανισμό.

Γεννήθηκε στη Γάζα της Παλαιστίνης, από όπου και η επωνυμία του. Ξεκίνησε ως νεοπλατωνικός φιλόσοφος και ρητοροδιδάσκαλος στα τέλη του 5ου αιώνα και τελείωσε τη σταδιοδρομία του ως Χριστιανός. Συνέγραψε το έργο "Θεόφραστος", που είναι ένας φιλοσοφικός διάλογος περί της αθανασίας της ψυχής και της αναστάσεως των σωμάτων. Σε αυτό, ένας εκπρόσωπος των αντιλήψεων της αρχαίας φιλοσοφίας για το θέμα, ο «Θεόφραστος», αντιπαραβάλλεται με ένα πρόσωπο, τον «Ευξίθεο», που εκπροσωπεί τις χριστιανικές αντιλήψεις και δείχνει τις αντιφάσεις και τα άτοπα της αρχαίας διδασκαλίας. Γι' αυτό στο τέλος ο Θεόφραστος απαρνείται τις θεωρίες του Πλάτωνα και γίνεται Χριστιανός.

Ο Αινείας, όπως και οι Συνέσιος, Νεμέσιος κ.ά., βρήκε στον Νεοπλατωνισμό το φιλοσοφικό σύστημα που συμφωνούσε καλύτερα με τη χριστιανική αποκάλυψη. Αλλά, αντίθετα από τους Συνέσιο και Νεμέσιο, απέρριψε κάποια από τα χαρακτηριστικότερα δόγματα των νεοπλατωνικών ως ασυμβίβαστα με το χριστιανικό δόγμα. Απορρίπτει π.χ. την «προ-ύπαρξη» της ψυχής πριν την ένωσή της με το σώμα, καθώς και την αιώνια διάρκεια του Σύμπαντος, πάνω στη βάση ότι το Σύμπαν είναι υλικό. Κατά τον Αινεία, το ανθρώπινο σώμα αποτελείται από «ύλη» και «μορφή»: ενώ η ύλη χάνεται, η «μορφή» του σώματος διατηρεί την ιδιότητα να αναβιώνει την ύλη.
Άμφις

Ο Άμφις ή Αμφίας ήταν αρχαίος Έλληνας κωμικός ποιητής που ανήκει στη «μέση κωμωδία» και έζησε στην Αθήνα το πρώτο μισό του 4ου αιώνα π.Χ., καθώς ήταν σύγχρονος του φιλοσόφου Πλάτωνα, στον οποίο αναφέρεται επανειλημμένα. Ο Αμφίας αναφέρεται ως Αθηναίος, αλλά το όνομά του δεν είναι αθηναϊκό και πιθανολογείται ότι καταγόταν από τη νήσο Άνδρο.

Σώθηκαν 49 αποσπάσματα των κωμωδιών του και οι τίτλοι 26 από αυτές (οι εννέα με υπόθεση από τη μυθολογία).

Εκδόσεις:
* Αύγουστος Μάινεκε: "Fragm. Comic. Graecorum"
* Kassel-Austin: "Poetae Comici Graeci II" (η πρότυπη)
Τουρκοκρητικοί

Οι Τουρκοκρητικοί ή μουσουλμάνοι της Κρήτης, ήταν μια πληθυσμιακή ομάδα της Μεγαλονήσου από την εποχή της κατάκτησης του νησιού από την Οθωμανική Αυτοκρατορία το 1669, μέχρι την υποχρεωτική ανταλλαγή πληθυσμών μεταξύ Ελλάδας και Τουρκίας το 1923. Στην Κρήτη δεν εγκαταστάθηκαν ποτέ μαζικά Οθωμανοί από την Ανατολία, πλην των μόνιμων στρατευμάτων για την επάνδρωση και φύλαξη των φρουρίων που έστελνε η Υψηλή Πύλη. Οι μουσουλμάνοι της Κρήτης ήταν κρητικής καταγωγής και ομιλητές της κρητικής διαλέκτου. Ελάχιστοι εξ αυτών μιλούσαν και έγραφαν την τουρκική γλώσσα, την οποία διδάσκονταν ως δεύτερη. Θεωρούμενοι δε ως «διαρκώς τελούντες υπό τα όπλα», ουδέποτε κλήθηκαν να υπηρετήσουν στον τακτικό οθωμανικό στρατό, παρά κατατάσσονταν στα κατά τόπους γενιτσαρικά τάγματα (ορτάδες) και καλούνταν γενίτσαροι από τους χριστιανούς Κρητικούς. Οι Τουρκοκρητικοί αποτελούσαν, σε διάφορες περιόδους, περίπου το 1/8 έως 1/2 του πληθυσμού της Κρήτης. Η φυλετική ταυτότητα των Τουρκοκρητών είναι αμφιλεγόμενη μέχρι τις μέρες μας, καθώς κατατάσσονται άλλοτε ως ελληνόφωνοι Τούρκοι και άλλοτε ως εξισλαμισμένοι Έλληνες.

Οι Τουρκοκρήτες πλέον ζούν στη Μέση Ανατολή και κυριότερα στα δυτικά παράλια της Τουρκίας, στο Λεβάντε, την Αίγυπτο και τη Λιβύη. Μεγάλο μερίδιό τους διατηρεί μέχρι σήμερα την ελληνική γλώσσα και σε κάποιο βαθμό τα κρητικά ήθη και έθιμα όπως τις μαντινάδες. Ο πληθυσμός τους σήμερα εκτιμάται πως ξεπερνάει τα 450.000 άτομα.
Αντίγονος ο Καρύστιος

Ο Αντίγονος ο Καρύστιος ( "ca" 250 π.Χ. — 197 π.Χ.) ήταν αρχαίος Έλληνας γλύπτης και επιγραμματοποιός, και συγκεκριμένα χαλκοπλάστης, από την Κάρυστο, ο οποίος έζησε στην Αθήνα και μετά στην Πέργαμο.

Ο Αντίγονος φιλοτέχνησε αρκετούς χάλκινους ανδριάντες, διακρίθηκε όμως και ως συγγραφέας. Συνέγραψε μία Ι"στορία της ζωγραφικής και της ανδριαντοποιίας," από την οποία άντλησε υλικό ο Πλίνιος ("Nat. Hist." xxxiv 19), ενώ από το έργο του "Βίοι φιλοσόφων" περιέσωσε πολλά αποσπάσματα ο Διογένης Λαέρτιος. Διασώθηκε ακέραιο το έργο του Αντιγόνου "Ιστοριών παραδόξων συναγωγή, αντιπροσωπευτικό έργο της παραδοξογραφίας," το οποίο θεωρείται, ωστόσο, ψευδεπίγραφο. Εξαιρετική μονογραφία για τον Αντίγονο τον Καρύστιο έγραψε ο μεγάλος Γερμανός φιλόλογος Ulrich von Wilamowitz-Moellendorff (βλ.παρακάτω).
Αρποκρατίων

Ο Βαλέριος Αρποκρατίων (Οὐαλέριος ή Βαλέριος Ἁρποκρατίων, έζησε τον 2ο αιώνα μ.Χ.) ήταν ρήτορας και γραμματικός από την Αλεξάνδρεια.
Αντίμαχος ο Κολοφώνιος

Ο Αντίμαχος ο Κολοφώνιος ή ο Κλάριος ήταν αρχαίος Έλληνας ελεγειακός και επικός ποιητής και γραμματικός, που άκμασε την εποχή του Πελοποννησικαού Πολέμου (περ. 430-400 π.Χ.). Πλησίαζε στην αξία τον ελεγειακό Μίμνερμο και τους μεγάλους επικούς. Το έπος του "Θηβαΐς", που περιγράφει την εκστρατεία των «Επτά επί Θήβας», επαινούν οι Πλάτων, Πλούταρχος και Κικέρων. Από το ελεγειακό του έργο ξεχωρίζει το ποίημα "Λύδη" (το όνομα της ερωμένης του ποιητή). Από το έργο του Αντιμάχου διασώθηκαν λίγα αποσπάσματα.

Υπήρξε και ένας άλλος επικός ποιητής με το ίδιο όνομα, ο Αντίμαχος ο Τήιος (καταγόμενος από την πόλη Τέω), κατά πολύ προγενέστερος, που συχνά συγχέεται με τον Κολοφώνιο.